สกู๊ป : มะม่วงมหาชนก ผลไม้ต้านมะเร็ง
นักวิจัยจากมหาวิทยาลัยนเรศวร สามารถวิจัยสกัดสารรักษาโรคมะเร็ง จากมะม่วงมหาชนก ซึ่งถือเป็นครั้งแรกที่ได้สารสกัดจากพืชหาทานได้ทั่วไปอย่างมะม่วง โดยในอนาคตก็เชื่อว่าจะกลายเป็นมะม่วงอีกหนึ่งพันธุ์ที่มีความต้องการตลาดเป็นอย่างสูง สอดคล้องกับแนวทางรัฐบาล พลเอก ประยุทธ์ จันทร์โอชา ที่อยากให้สถานบันการศึกษาส่งเสริมให้เกิดงานวิจัยใหม่ๆมากขึ้น  ติดตามได้จากรายงาน

ด้วยขนาดผลที่ใหญ่ และกลิ่นที่หอมหวานคล้ายแคปตาลูป ทำให้มะม่วงมหาชนก ถือเป็นมะม่วงอีกหนึ่งสายพันธุ์ที่ได้รับความนิยมในประเทศไทย ซึ่งถูกคิดค้นโดยคนไทย ที่นำเอาพันธุ์ที่ได้จากต้นที่ปลูกโดยการเพาะเมล็ดของมะม่วงพันธุ์ซันเซทกับพันธุ์หนังกลางวันมาปรับปรุง จนกลายเป็นมะม่วงพันธุ์มหาชนก

โดยจุดเด่นของมะม่วงมหาชก คือ ผลใหญ่ยาวคล้ายมะม่วงพันธุ์หนังกลางวัน แต่เมื่อผลสุกกลับมีสีผิวเหลืองอมแดง คล้ายพันธุ์ซันเซท รสชาติตอนดิบเปรี้ยว หากรับประทานตอนสุกจะหวาน  เป็นที่นิยมของนักชิมจำนวนมาก แต่ไม่เพียงเฉพาะรสชาติที่แสนอร่อย มะม่วงมหาชนก ยังกลายเป็นยารักษาโรคร้าย อย่างโรคมะเร็งอีกด้วย

นักพัฒนาและวิจัย ของคณะเกษตรศาสตร์ ทรัพยากรธรรมชาติและสิ่งแวดล้อม มหาวิทยาลัยนเรศวร ได้ทดลองทำการวิจัยสารที่อยู่ภายในมะม่วงมหาชนก พบว่า มีสารแบต้าแคโรทีน ที่เป็นสารสำคัญของการรักษาโรคมะเร็ง และช่วยลดความเสี่ยงต่อการเป็นโรคมะเร็งหลายชนิด โรคหัวใจ เส้นเลือดอุดตันในสมอง โรคต้อกระจกและจอประสาทตาเสื่อมได้ สอดคล้องกับแนวทางของรัฐบาลที่ให้ความสำคัญของงานวิจัย ที่ก่อให้เกิดการต่อยอดผลิตภัณฑ์ เพิ่มมูลค่าสินค้า ซึ่งในอนาคตอาจจะจดลิขสิทธิ์สร้างองค์ความรู้เพื่อต่อยอดได้

สิ่งที่ได้รับจากงานวิจัยชิ้นนี้ นอกจากจะเป็นการต่อยอดนวัตนกรรมด้านการรักษาโรคแล้ว ยังเป็นงานวิจัยที่ส่งเสริมเชิงพาณิชย์ ให้เกิดการเพาะปลูกของเกษตรกรเพิ่มมากขึ้น โดยเฉพาะในเรื่องของเกษตรแปลงใหญ่ที่รัฐบาลกำลังสนับสนุน ให้เกษตรกรร่วมตัว และหันมาเพาะปลูกพืชเชิงพาณิชย์ เพื่อให้ได้ผลผลิตที่ดีมีคุณภาพ นำไปต่อยอดเป็นผลิตภัณฑ์ด้านการแพทย์ในการรักษาโรค ซึ่งถือเป็นการส่งเสริมให้เกษตรกรมีรายได้มากขึ้น

งานวิจัยมะม่วงมหาชนก ของมหาวิทยาลัยนเรศวร ถือเป็นหนึ่งตัวอย่างที่รัฐบาลกำลังส่งเสริม ให้สถานบันการศึกษาให้ความสำคัญกับการส่งเสริมให้เกิดงานวิจัยใหม่ พร้อมสร้างบุคลากรที่มีคุณภาพต่องานด้านงานวิจัย สรรค์สร้างนวัตกรรมใหม่ๆ ก่อนถ่ายโอนความรู้สู่เกษตรกร เริ่มตั้งแต่การดูแลรักษาการเพาะปลูก การฉีดสารละลาย การเก็บเกี่ยว ซึ่งจะทำให้ผลผลิตนั้นมีคุณภาพเป็นที่ต้องการของตลาดเพิ่มขึ้น

ขณะเดียวกัน รัฐบาลยังส่งเสริมการทำวิจัยและนวัตกรรม ด้วยการออกมาตรการยกเว้นภาษีเงินได้นิติบุคคล เพื่อให้ภาคเอกชนนำค่าใช้จ่ายจากการวิจัยและพัฒนาเทคโนโลยีและนวัตกรรมไปขอยกเว้นภาษีได้สูงสุด 3 เท่าของที่จ่ายจริง พร้อมจัดทำบัญชีนวัตกรรมและสิ่งประดิษฐ์ไทยให้ผู้ที่สนใจนำไปใช้ประโยชน์อีกด้วย ซึ่งถือเป็นความตั้งใจของรัฐบาลเติมเต็มที่ส่วนที่หายไปกับการพัฒนาประเทศ โดยเฉพาะงานวิจัย และการต่อยอดยอดเป็นนวัตกรรม ที่จะทำให้ประเทศไทยในอนาคตกลายเป็นประเทศที่พัฒนา ทัดเทียมกับนานาอารยะประเทศ